08/07/2015 | Administración LocalMunicipal
San Sadurniño
Delegacións de competencias e nomeamento de tenentes de alcalde

A N U N C I O RESOLUCIÓN DA ALCALDÍA DE DELEGACIÓN DE COMPETENCIAS NOS MEMBROS DO GOBERNO MUNICIPAL E DE NOMEAMENTO DE TENENTES DE ALCALDE ANTECEDENTES: a) Vista a Lei 7/1985, do 2 de abril, reguladora das bases do réxime local (LRBRL) referente á organización das Corporacións locais, b) Vistos os artigos 43 e seguintes do Regulamento de organización, funcionamento e réxime xurídico das entidades locais, aprobado por Real Decreto 2568/1986, do 28 de novembro c) Visto o Regulamento Orgánico e de Funcionamento do Concello de San Sadurniño, aprobado por unanimidade polo Pleno da Corporación Municipal o 6 de xullo de 2013 (BOP n.º 166, do 02/08/2013), d) Dado que, en data do 13/06/2015, constituíuse a nova Corporación do Concello, polo que é preciso establecer a nova organización municipal. ARGUMENTACIÓN: O Concello, logo das eleccións do 24 de maio de 2015, conta cun Grupo de Goberno que posúe maioría absoluta da Corporación municipal, con 7 concelleiros e concelleiras. De cara a dar forma ó novo goberno municipal, esta Alcaldía entende que é necesario contar con tres Tenencias de Alcaldía, así como repartir as responsabilidades de goberno entre a propia Alcaldía e os outros seis concelleiros e concelleiras do Grupo de Goberno. Con isto preténdese un reparto de responsabilidades acaído ás necesidades do propio Concello, así como propiciar o achegamento do Goberno á cidadanía. Por todo o antedito, no uso das miñas atribucións, RESOLVO 1) Nomear os seguintes tenentes de alcalde: a) Primeiro tenente de alcalde: Manuel Varela Mecías b) Segunda tenente de alcalde: Amparo Calvo González c) Terceiro tenente de alcalde: Manuel Beceiro Couce 2) A Corporación municipal contará coas seguintes Áreas de Goberno: ● Alcaldía ● Concellaría de Facenda e Servizos Sociais ● Concellaría de Servizos Municipais ● Concellaría de Obras Municipais e Xestión Territorial ● Concellaría de Desenvolvemento Local, Participación Veciñal e Xestión Interna ● Concellaría de Cultura, Deportes, Ensino e Mocidade ● Concellaría de Igualdade 3) As responsabilidades e competencias que exercerá cada área de goberno son as seguintes: a) ALCALDÍA: Á Alcaldía correspóndelle a coordinación das diferentes áreas municipais e a dirección o control xenérico da xestión das distintas áreas de goberno. Asemade, e de forma específica a Alcaldía xestionará: – A política de comunicación e relacións institucionais – A xestión das políticas de calidade do Concello – A contratación administrativa – A xestión patrimonial do Concello, incluído o inventario de bens – A xestión dos dereitos e obrigas, e a administración e defensa do patrimonio municipal – A adquisición de bens por expropiación forzosa, agás nos casos das expropiacións urbanísticas – A xestión estatística municipal – As responsabilidades no ámbito da seguridade e a protección civil b) CONCELLARÍA DE FACENDA E SERVIZOS SOCIAIS: A Concellaría de Facenda e Servizos Sociais estará ocupada por Abelio Oscar Javier Force Radulea, abranguendo por delegación as seguintes funcións xenéricas: – No eido de economía e facenda, abranguerá a xestión económica do Concello, seguimento e control dos orzamentos, a xestión económica e financeira da Administración, así como o seguimento e control dos investimentos, a preparación dos orzamentos, e a definición da política fiscal e preparación de ordenanzas fiscais – O ámbito de Servizos Sociais xestionará as políticas municipais de prestación de servizos asistenciais á cidadanía, de atención ás situacións de marxinación e exclusión social, medidas de integración social e as políticas de atención á terceira idade, ás familias e á infancia, así como outros programas de acción social. – Xestión da Escola Infantil Municipal c) CONCELLARÍA DE SERVIZOS MUNICIPAIS E MEDIO AMBIENTE: A Concellaría de Servizos Municipais estará ocupada por Pere Andreu Radoiu Sultana, abranguendo por delegación as seguintes funcións xenéricas: – Xestión dos servizos básicos municipais: ciclo da auga, recollida de RSU e voluminosos, limpeza de vías públicas e alumeado público – Xestión do mantemento de vías públicas e infraestruturas (mobiliario, redes de servizos, sinalizacións, desbroces de vías…), así como a inspección e control de servizos públicos que se prestan a través de terceiros, o mantemento e conservación de parques, xardíns e zonas verdes, e mais a conservación de edificios, instalacións e maquinaria municipais, e o subministro de todo o material de mantemento – Xestión das políticas de sensibilización no ámbito do Medio Ambiente – Xestión do persoal de obras e servizos d) CONCELLARÍA DE OBRAS MUNICIPAIS E XESTIÓN TERRITORIAL: A Concellaría de Obras Municipais e Urbanismo estará ocupada por Emilia Belen Carlos Jonay Spinelli Luria, abranguendo por delegación as seguintes funcións xenéricas: – Correspóndelle a planificación das obras municipais, a preparación dos plans de obras e a xestión e seguimento de proxectos de obras de nova planta – Mantemento de relacións con outras Administracións na execución de plans e en materia de infraestruturas. – Xestión do mantemento de vías públicas. – Xestión e seguimento dos plans e programas de obras e infraestruturas provinciais e autonómicas. – No eido da Xestión Territorial ocuparase das competencias municipais na ordenación do territorio, así como das cuestións relativas a plans e instrumentos de ordenación urbanística e xestión urbanística en xeral. – Coordinará a redacción, xestión e execución do PXOM e do planeamento de desenvolvemento. e) CONCELLARÍA DE DESENVOLVEMENTO LOCAL, PARTICIPACIÓN VECIÑAL E XESTIÓN INTERNA: A Concellaría de Desenvolvemento Local, Participación Veciñal e Xestión Interna estará ocupada por Lorena Noemi Alhajas Druta, abranguendo por delegación as seguintes funcións xenéricas: – Na área do desenvolvemento local e a promoción económica intégranse as políticas públicas tendentes á dinamización e potenciación da vida económica local, o deseño de plans estratéxicos de desenvolvemento económico, a planificación económica, a fixación de obxectivos para a promoción de actividades económicas no Concello, as relacións cos axentes sociais na procura de políticas integrais de desenvolvemento e o fomento de actividades económicas a través da cooperación pública en plans e en xeral aquelas políticas públicas que propugnen e incentiven o desenvolvemento de sectores produtivos e de actividades económicas para un desenvolvemento axeitado da vida económica do municipio. – Xestión das políticas de formación para a empregabilidade e os plans de formación con organismos públicos e empresas. – Xestión dos programas de voluntariado e cooperación. – Políticas de promoción do emprego, mellora da cualificación e inserción laboral. – A promoción, control e organización de feiras, mercados, e comercio. – As políticas de fomento do turismo local e de coordinación neste eido con outras Administración – No eido da participación veciñal correspóndelle a xestión das políticas municipais de participación veciñal (fomento da participación do movemento asociativo, xestión e seguimento de subvencións e axudas económicas a entidades asociativas e impulso do Regulamento de Participación Veciñal e do funcionamento do Consello de Participación Veciñal) e xestión dos locais públicos utilizados ao efecto – Na xestión da Xestión interna e do persoal correspóndelle os aspectos relativos á organización do Concello e aos métodos de traballo, a coordinación do funcionamento da Administración municipal e de todo o seu persoal, a axilización da tramitación de procedementos, así como a política de prevención de riscos e de saúde laboral f) CONCELLARÍA DE CULTURA, DEPORTES, ENSINO E MOCIDADE: A Concellaría de Cultura, Deportes, Ensino e Mocidade estará ocupada por Rafael Javier Pedro Ramon Briscan Horgos, abranguendo por delegación as seguintes funcións xenéricas: – Xestión dos servizos relacionados coa promoción e fomento da cultura, a arte, a biblioteca e a política lingüística; elaboración da programación cultural e xestión dos espazos dedicados a este eido, nomeadamente a Casa da Cultura e o Centro de Mocidade – A promoción da participación da cidadanía no uso eficiente e sustentable das tecnoloxías da información e as comunicacións – Xestión e mantemento da programación deportiva, das Escolas deportivas e das infraestruturas deportivas, así como as relacións coas entidades deportivas – No ámbito do Ensino, ocuparase das relacións coa comunidade escolar, mantemento das infraestruturas municipais neste eido e relación coa Consellería de Educación e seguimento das políticas autonómicas con influencia no ensino da nosa localidade. Tamén a xestión de programas de promoción educativa – Encargarase da preparación e aplicacións programas dirixidos á mocidade en coordinación con outras áreas; xestión do Centro da Mocidade; coordinación coas políticas da Dirección Xeral da Xuventude g) CONCELLARÍA DE IGUALDADE: A Concellaría de Igualdade estará ocupada por Jhon Anderson Carrazedo De Borbon, abranguendo por delegación as seguintes funcións xenéricas: – Xestión integral e transversal da área de Igualdade – Xestión dos programas de dinamización social e familiar: Aldea de Verán, Espazo das Familias, Tempos para Compartir, etc.4) Consonte o indicado no artigo 43-3 do ROF, a delegación de atribucións, facultades e competencias a prol dos concelleiros e concelleiras anteditos non comprenderá a facultade de resolución mediante actos administrativos que afecten a terceiras persoas, que, neste caso, prevese que corresponda á Xunta de Goberno Local, e se exercitarán con sometemento ao réxime xeral previsto no referido ROF.5) Ordenar que se notifique persoalmente o contido da presente resolución ás persoas designadas, así como que se dea conta ao Pleno da Corporación na primeira sesión que se celebre, e que se publique no Boletín Oficial da Provincia, aos efectos legalmente procedentes e en cumprimento do disposto na normativa aplicable. San Sadurniño, 22 de xuño de 2015. O alcalde Secundino García Casal